Andrew Lloyd Webber

Andrew Lloyd Webber, Baron Lloyd-Webber (* 22. marec 1948, Londýn, Spojené kráľovstvo) je anglický skladateľ a impresário muzikálového divadelníctva.

Viaceré jeho muzikály sú hrané dlhšie ako desaťročie, a to aj v divadlách londýnskeho West Endu, či v newyorskej Broadwayi. Skomponoval trinásť muzikálov, piesňový cyklus, hudobné variácie, hudbu k dvom filmom a requiem. Je zároveň držiteľom viacerých ocenení. Od roku 1992 má rytiersky rád, po ktorom za službu pre hudbu od kráľovnej Alžbety II. prevzal šľachtický titul.
Je držiteľom siedmich ocenení Tony, troch Grammy, Oscara, má štrnásť britských skladateľských cien Ivor Novello Awards, sedem cien Laurence Olivier Award, je držiteľom Zlatého glóbusu a od roku 2006 jedného z najvyšších ocenení za prínos pre americkú kultúru, Kennedy Center Honors. Andrew Lloyd Webber má svoju hviezdu aj na Hollywoodskom chodníku slávy, bol uvedený do Songwriter's Hall of Fame a je členom British Academy of Songwriters, Composers and Authors.

Nemálo jeho hudobných kompozícií sa stalo hudobnými hitmi aj mimo jeho hlavných muzikálov. Sú nimi napríklad „The Music of the Night“ z muzikálu Fantóm opery, „I Don't Know How to Love Him“ z Jesus Christ Superstar, „Don't Cry for Me, Argentina“ a „You Must Love Me“ z muzikálu Evita, „Any Dream Will Do“ z diela u nás známeho ako Jozef a jeho zázračný pestrofarebný plášť, či viacnásobne v coververziách naspievaný song „Memory“, z muzikálu Cats.

Spoločnosť Andrewa Lloyd Webbera, Really Useful Group, je jednou z najväčších divadelných operátorov v Londýne. Jeho producenti vo viacerých častiach Spojeného kráľovstva organizujú svoje licencované divadelné produkcie. Lloyd Webber je tiež prezidentom prestížnej Londýnskej akadémie divadelného umenia, Arts Educational Schools London.

Životopis 
Narodil sa v londýnskom Kensingtone ako starší syn skladateľa a organistu Williama Lloyda Webbera (1914 – 1982) a huslistky a klaviristky, Jean Hermione (rodenej Johnstone, 1921 – 1993). jeho mladší brat, Julian, je renomovaný hudobník, hráč na violončelo.

Už ako deväťročný skomponoval svoje prvé hudobné dielo, šesťdielnu hudobnú suitu. Spolu s bratom a tetou Violou sa pustil do jej realizácie, vo svojom hračkárskom divadle, ktoré postavil spolu s tetou. Neskôr sa stal vlastníkom niekoľkých divadiel vo West Ende. Patrilo k nim napríklad aj londýnske divadlo Palace Thetre. Jeho teta Viola, ktorá bola herečkou, ho často brávala na svoje vystúpenia a umožňovala mu javiskovým výhľadom sledovať divadelný svet.

Navzdory všetkým očakávaniam v roku 1964 začal študovať na Oxford University v odbore dejiny umenia, lebo ho zaujímali prehistorické stavby na území Anglicka. Na škole ale vydržal len asi pol roka. Potom sa zoznámil s mladým Timom Riceom a zo školy odišiel. Zapísal sa na The Royal College Of Music v Londýne, kde bol riaditeľom jeho otec, a vyštudoval tu kompozíciu a hudobné dejiny.

Referencie

Iné projekty

Externé odkazy 
 
 Oficiálna stránka
 Biografia

Anglickí hudobní skladatelia
Muzikáloví skladatelia
Držitelia ceny Grammy
Britskí miliardári
Držitelia Drama Desk
Držitelia ceny Tony
Absolventi Oxfordskej univerzity
Osobnosti z Londýna